《桃花台下望龟峰作》
宋代·赵蕃

吾州四名禅，独未历龟玉。
足后懒不鞭，几同毁于椟。
系舟桃花下，龟峰正相峙。
决意欲造前，已行卒成止。
尝观是山图，未究所得名。
道人相指似，咸曰因赋形。
方今圣人治，图书当瑞出。
胡不负之去，而此久屹立。
老我无藉在，放意师庄蒙。
不愿智以用，怀哉曳涂中。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。